Per Simonnæs

Per Olav Simonnæs (1928–2016) var en norsk tv-regissør og sakprosaforfatter som var ansatt i NRK nesten 40 år. Han befattet seg særlig med kunstprogrammer.

Simonnæs var bergenser, født i Trondheim, bosatt i Oslo. Han ble fast ansatt som programinstruktør i NRK i 1959 og var her frem til han ble pensjonist i 1998. Simonnæs produserte Den Offisielle Åpning av norsk fjernsyn i august 1960. Gjennom nærmere 40 år som programsekretær og kulturredaktør, hadde han ansvaret for en lang rekke programmer i forskjellige kategorier, der historie og bildende kunst ble prioritert. Nevnes kan «Vikingene» og «Bilder fra Norgeshistorien», og «Ønskebildet» – en populær serie som teller flere hundre programmer.

Simonnæs var i studietiden engasjert i teater og film, og virket som reiseleder og journalist i lange perioder. I 1951/52 gikk han på Nansenskolen, fulgt av studier ved Det norske institutt i Roma og ved Sorbonne i Paris. Etter cand.philol.-eksamen i Oslo dro han til USA og spesialiserte seg i film- og TV-produksjon ved universitetene i Iowa og Michigan.

Simonnæs var medlem i Presseveteranenes Seniorklubb og i NFF (Norsk Faglitterær Forfatterforening).

 Bibliografi 
 Norsk kunst i bilder (2 b.). Grøndahl/Dreyer, 1977
 Treklang: Eva, Jan og Karl Erik Harr. Art pro, 1992
 Normannerne kommer. Grøndahl Dreyer, 1994
 Jakten på det skjønne: Impresjonismens Paris. Grøndahl Dreyer, 1998

Kategori:Norske sakprosaforfattere
Kategori:Norske TV-regissører
Kategori:Programskapere for NRK
Kategori:Personer fra Berg kommune